Orla Hav (S), 2013-12-05:
Tak for det.
Danmark har et fantastisk effektivt landbrug.
Erhvervet producerer fødevarer til langt flere mennesker end den danske befolkning.
Det nyder vi godt af i form af beskæftigelse og indtjening for landet.
Den høje effektivitet rummer imidlertid visse risici: Miljøet belastes, naturen belastes, og produktionsdyrenes velfærd belastes.
Som det ansvarlige samfund, vi er, sikrer vi, at disse omkostninger for natur, miljø og dyrevelfærd holdes nede på et anstændigt og forsvarligt niveau.
Og disse emner har vi til stadighed en debat om mellem interessenterne i de berørte organisationer.
Til tider trækkes skellene skarpt op, men oftest lykkedes det at finde en passende balance imellem synspunkterne.
I dag står vi med et lovforslag, der skal sikre balancen mellem grises anvendelse som produktionsdyr og deres velfærd.
Med vanlig dansk grundighed og seriøsitet har der været nedsat en gruppe af sagkyndige for at give råd om, hvor balancen bør være mellem disse størrelser.
Gruppen afgav sin betænkning eller sit værk i 2010, så det er ingenlunde ny viden, vi har gang i i den proces, der nu foregår politisk.
Konkret drejer det sig om adgangen til at fiksere eller fastspænde søer og gylte, for at de kan producere på den mest effektive måde.
Dyrevelfærdsmæssigt skal vi tilstræbe, at dyrene får vilkår, der bedst muligt sikrer deres naturlige adfærd.
Arbejdsgruppen om hold af svin anbefaler, at der indføres et forbud mod fiksering af søer og gylte i løbeafdelingen samt på længere sigt et forbud mod fiksering i farestalden.
Med lovforslaget tager vi det første skridt i retning af at forbedre dyrevelfærden.
Vi skal åbent sige til hinanden, at det har økonomiske konsekvenser for erhvervet, men vi er overbeviste om, at det på længere sigt er en klog investering at bygge på god etik, når det gælder vores produktionsdyr.
Kommissionen har afgivet sin betænkning, og vi skal omsætte nogle af dens tanker til virkelighed.
Hvis vi er lidt positive, er det her et eksempel på at følge de tanker, der ligger i Natur- og Landbrugskommissionens betænkning, om, at Danmark skal søge mod nye markeder, hvor vi ikke er på et så prisfølsomt område, men hvor vi har kvaliteten i højsædet, og hvor en større og større del af befolkningen får råd til at købe bedre kvalitetsfødevarer, end vi kender i dag.
Derfor er det klogt, at vi er på forkant af den udvikling, som vi ser beskrevet af Natur- og Landbrugskommissionen.
Vi tror på, at forbrugerne vil belønne den produktionsform og den høje grad af dyrevelfærd i form af større efterspørgsel og krav om bedre dyrevelfærd i lande, hvor de ikke på nuværende tidspunkt har dette for øje.
Med lovforslaget følger vi som sagt anbefalingerne fra den sagkyndige arbejdsgruppe og gør det på en måde, så erhvervet har mulighed for at gennemføre det over tid og med skyldigt hensyn til nuværende og fremtidige produktionsbygninger.
Må jeg så komme med en enkelt bemærkning til det om, hvor forfærdeligt det står til med dansk landbrugs økonomi: Jeg skal bare sige, at jeg blev kendelig oplivet, da jeg læste Børsen i tirsdags, hvor der stod, at dansk landbrug aldrig har haft større indtjening end i 2012.
Så vi glæder os da over, at regeringens fornuftige politik allerede har haft virkning for landbrugserhvervet.
Socialdemokraterne kan støtte lovforslaget.
Vi føler sådan set ikke, at det her er noget ensidigt fra dansk side.
Vi tror på, at det at have en ordentlig dyrevelfærd vil være en gevinst for dansk landbrug på den lange bane.
Der er ingen tvivl om, at der vil være markeder, hvor vi kan sælge vores produkter, steder, hvor man i høj grad vil sætte fokus på sporbarhed, fødevaresikkerhed, dyrevelfærd og etik i forbindelse med omgangen med dyr og produktionen af dem.
Så vi har sådan set ikke nogen problemer med, at vi er foregangsland på det her område.
Og når det så oven i købet kan slås i gang på en baggrund, der hedder, at regeringen er helt bevidst om, at der skal ske nogle initiativer for at afhjælpe nogle af de økonomiske ulykker, der er sket, så har vi det sådan set ikke så dårligt med det.